ድርጅቱ የኤርፖርቶችን ቁጥር የማሳደግና የማስፋፋት ተግባር እያከናወነ ነው
 የኢትዮጵያ ኤርፖርቶች ድርጅት በእድገትና ትራንስፎርሜሽን እቅድ በየዓመቱ 900 ሚሊዮን ብር በጀት በመመደብ የኤርፖርቶችን የአገልግሎት አቅም የማሳደግ፣ ቁጥር የመጨመርና የማስፋፋት ተግባር እያከናወነ መሆኑን አስታወቀ፡፡ ድርጅት የዕቅዱ አካል የሆኑትንና በያዝነው ወር አገልግሎት መስጠት የጀመረውን የሰመራ ኤርፖርት ጨምሮ የአሶሳ ህዳሴና የጅማ አባጅፋር ኤርፖርቶችን በቅርቡ ስራ ይጀምራሉ። እንዲሁም የነባር ኤርፖርቶችን ዓቅም ከማሳደግ አኳያ የጅግጅጋ ጋራድ ዊልዋል፣ የአዲስ አበባ ቦሌ የአውሮፕላን ማቆሚያ ሜዳ በእቅድ ዘመኑ ከተከናወኑና በመከናወን ላይ የሚገኙ ናቸው፡፡ የአገሪቷ ሁለተኛው የኢንዱስትሪ ዞን በሆነችው በኮምቦልቻ ከተማ የሚገነባው 18ኛው ኤርፖርት፣ የጂንካ ፣ የቀብሪዳሃር እና ሽሬ ይጠቀሳሉ፡፡ የድርጅቱ የሕዝብ ግንኙነትና ኮሙኒኬሽን ጉዳዮች ፅህፈት ቤት ኃላፊ አቶ ወንድም ተክሉ ትናንት ለኢዜአ እንደተናገሩት ድርጅቱ በዕድገትና ትራንስፎርሜሽኑ ቀደም ሲል የነበሩትን 17 ኤርፖርቶች ወደ 21 ለማሳደግ እየተንቀሳቀሰ ነው፡፡ የኤርፖርቶች መስፋፋት በዓለም አቀፍ ደረጃ በየጊዜው እያደገና እየጨመረ ያለውን የአየር ትራንስፖርት አገልግሎትና የመንገደኞች ፍላጎት ቀልጣፋ ማድረግ ያስችላል ብለዋል፡፡ እንዲሁም ድርጅቱ የአገሪቱን የኤክስፖርት መር ከመደገፍ አኳያ በመቀሌ አሉላ አባነጋና በባህርዳር ግንቦት 20 ዓለም አቀፍ የአውሮፕላን ጣቢያዎች ቀዝቃዛ መጋዘን አስገንብቶ ለአገልግሎት ዝግጁ አድርጓል፡፡ በእነዚህ ዓለም አቀፍ ኤርፖርቶች የሚያስገነባቸው ቀዝቃዛ መጋዘኖች ወደ ውጭ አገር የሚላኩ ልዩ ልዩ በቀላሉ ሊበላሹ የሚችሉ የወጪ ንግድ ምርቶች የሚከማቹበት እንደሆነም ገልጸዋል፡፡ ይህም በሀገሪቱ እያደገ የመጣውን ኢንቨስትመንት ፍሰት ለመደገፍ ለሚደረገው ጥረት የጎላ አስተዋፅኦ እንደሚኖራቸው ኃላፊ ጠቁመዋል፡፡ እንደ ኃላፊው ገላፃ በዓለም አቀፍ ኤርፖርቶች የተገነቡት ቀዝቃዛ መጋዘኖች በሙሉ አቅማቸው አገልግሎት መስጠት ሲጀምሩ እያንዳንዳቸው 150 ቶን የማከማቸት አቅም ይኖራቸዋል፡፡